CELEX: 32020D1038
Language: et
Date: 2020-07-15 00:00:00
Title: Komisjoni rakendusotsus (EL) 2020/1038, 15. juuli 2020, millega lükatakse edasi tooteliiki 8 kuuluvates biotsiidides kreosoodi kasutamise heakskiidu aegumiskuupäeva (EMPs kohaldatav tekst)

16.7.2020   
               
               
                  ET
               
               
                  Euroopa Liidu Teataja
               
               
                  L 227/74
               
            
         KOMISJONI RAKENDUSOTSUS (EL) 2020/1038,
         15. juuli 2020,
         millega lükatakse edasi tooteliiki 8 kuuluvates biotsiidides kreosoodi kasutamise heakskiidu aegumiskuupäeva
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Toimeaine kreosoot on kantud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliiki 8 kuuluvates biotsiidides ning kooskõlas määruse (EL) nr 528/2012 artikliga 86 käsitatakse seda sama määruse alusel heaks kiidetuna, kui on täidetud kõnealuse direktiivi I lisas kehtestatud nõuded ja tingimused.
                  
               
                     (2)
                  
                  
                     27. oktoobril 2016 esitati kooskõlas määruse (EL) nr 528/2012 artikli 13 lõikega 1 taotlus kreosoodi heakskiidu uuendamiseks.
                  
               
                     (3)
                  
                  
                     Kreosoodi heakskiidu aegumiskuupäeva lükati komisjoni rakendusotsusega (EL) 2017/2334 (3) edasi 31. oktoobrile 2020, et taotluse läbivaatamiseks jääks piisavalt aega.
                  
               
                     (4)
                  
                  
                     16. septembril 2019 esitas endine Ühendkuningriigi hindav pädev asutus soovituse uuendamise kohta Euroopa Kemikaaliametile (edaspidi „kemikaaliamet“). 30. jaanuaril 2020 võttis taotlust hindava pädeva asutuse rolli üle Poola pädev asutus. Kuna pädev asutus viis läbi taotluse täieliku hindamise, peab kemikaaliamet määruse (EL) nr 528/2012 artikli 14 lõike 3 kohaselt 270 päeva jooksul pärast hindavalt pädevalt asutuselt soovituse saamisest koostama arvamuse toimeaine heakskiidu uuendamise kohta ja selle komisjonile esitama.
                  
               
                     (5)
                  
                  
                     Kuna lisaks on kreosoot Euroopa Parlamendi ja nõukogu määruse (EÜ) nr 1272/2008 (4) kohaselt klassifitseeritud 1B kategooria kantserogeeniks ning vastab Euroopa Parlamendi ja nõukogu määruse (EÜ) nr 1907/2006 (5) XIII lisa kohaselt püsiva, bioakumuleeruva ja toksilise aine ning väga püsiva ja väga bioakumuleeruva aine kriteeriumidele, vastab kreosoot ka väljajätmise kriteeriumidele, mis on sätestatud määruse (EL) nr 528/2012 artikli 5 lõike 1 punktides a ja e. Seepärast on vaja täiendavaid uuringuid, et otsustada, kas vähemalt üks määruse (EL) nr 528/2012 artikli 5 lõike 2 esimese lõigu tingimustest on täidetud ja kas kreosoodi heakskiitu võib seega uuendada.
                  
               
                     (6)
                  
                  
                     Peale selle kohaldatakse kreosoodi, selle ühendite ja nendega töödeldud puidu suhtes määruse (EÜ) nr 1907/2006 XVII lisas sätestatud piiranguid. Komisjoni rakendusotsuse (EL) 2019/961 (6) kohaselt peab Prantsusmaa esitama kemikaaliametile määruse (EÜ) nr 1907/2006 XV lisa kohase toimiku, millega algatatakse liidu piirangute kehtestamise menetlus kooskõlas kõnealuse määruse artiklitega 69–73. Vaja on täiendavat uuringut, et tagada kooskõla määruse (EL) nr 528/2012 kohase toimeaine kreosoodi heakskiidu uuendamise hindamise ning määruse (EÜ) nr 1907/2006 kohase piirangute kehtestamise menetluse vahel ning näha ette tõhus kontroll kreosoodi ja sellega töödeldud puidu üle.
                  
               
                     (7)
                  
                  
                     Sellest tulenevalt on tõenäoline, et tooteliiki 8 kuuluvates biotsiidides kreosoodi kasutamise heakskiit aegub taotlejast sõltumatutel põhjustel enne, kui võetakse vastu otsus selle uuendamise kohta. Seega on asjakohane lükata kreosoodi heakskiidu aegumiskuupäeva veelgi edasi taotluse läbivaatamiseks piisava ajavahemiku võrra.
                  
               
                     (8)
                  
                  
                     Võttes arvesse ajavahemikke, mis on vajalikud kemikaaliameti arvamuse ettevalmistamiseks ja esitamiseks ning otsustamiseks, kas vähemalt üks määruse (EL) nr 528/2012 artikli 5 lõike 2 esimeses lõigus sätestatud tingimustest on täidetud ning kas kreosoodi heakskiitu võib seega uuendada, on asjakohane lükata kreosoodi heakskiidu aegumiskuupäev 31. oktoobrile 2021.
                  
               
                     (9)
                  
                  
                     Kreosoodi heakskiit, välja arvatud heakskiidu aegumiskuupäev, jääb jõusse, kui on täidetud direktiivi 98/8/EÜ I lisas sätestatud nõuded ja tingimused,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tooteliiki 8 kuuluvates biotsiidides kreosoodi kasutamise heakskiidu aegumiskuupäeva pikendatakse kuni 31. oktoobrini 2021.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 15. juuli 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).
         
            (3)  Komisjoni 14. detsembri 2017. aasta rakendusotsus (EL) 2017/2334, millega pikendatakse tooteliiki 8 kuuluvates biotsiidides kreosoodi kasutamise heakskiidu aegumiskuupäeva (ELT L 333, 15.12.2017, lk 64).
         
            (4)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
         
            (5)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
         
            (6)  Komisjoni 7. juuni 2019. aasta rakendusotsus (EL) 2019/961, millega lubatakse kohaldada Prantsuse Vabariigi võetud ajutist meedet piirata kreosoodi ja muude kreosoodiga seotud ainetega töödeldud puidu kasutamist ja turulelaskmist vastavalt Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) artiklile 129 (ELT L 154, 12.6.2019, lk 44).